Dít is die beste selfoonnetwerk in SAArgieffoto MyBroadband het die internetdiensverskaffer MTN as die beste selfoonnetwerk in die land aangewys. Dié netwerk het met die louere weggestap nadat MyBroadband verskeie verskaffers aan meer as 113 000 spoedtoetse onderwerp het. Die spoedtoetse vir die verslag is tussen 1 Oktober en 31 Desember verlede jaar deur altesaam 8 250 gebruikers van die Speed Test-app voltooi. Die selfoonnetwerke se aflaai- en oplaaispoed en die vertraging op die netwerk is onder meer in aanmerking geneem. Volgens dié toetse het MTN onder meer die vinnigste gemiddelde aflaaispoed van 22,2 megagrepe per sekonde en ŉ gemiddelde oplaaispoed van 10,07 megagrepe per sekonde. Vodacom is tweede met ŉ gemiddelde aflaaispoed van 21,63 megagrepe per sekonde en ŉ oplaaispoed van 8,32 megagrepe per sekonde. MTN het in die verslag ŉ totaal van 9,98 uit 10 punte verwerf met Vodacom (9,38) kort op sy hakke. Telkom het 6,72 gekry en Cell C 6,41 punte. Volgens die verslag is MTN se goeie puntetelling vanjaar waarskynlik te danke aan die sowat R30 miljard wat die maatskappy aan infrastruktuur bestee het.